Proiectul Regulamentului privind concursul de promovare a procurorilor

Cap. I
Dispoziţii generale

Art. 1 - (1) Promovarea procurorilor în funcţii de execuţie se face potrivit Legii nr. 303/2022 privind statutul judecătorilor și procurorilor și a prezentului regulament.
(2) Promovarea pe loc în funcții de execuție în gradul imediat superior, respectiv promovarea efectivă a procurorilor la parchetul imediat superior, se face numai prin concurs, organizat la nivel național, în limita numărului de locuri, respectiv a posturilor vacante scoase la concurs.
(3) Posturile vacante de conducere din parchete nu se ocupă prin concursul de promovare în funcţii de execuţie, ci potrivit procedurilor speciale stabilite prin lege şi regulament.
(4) Promovarea personalului de specialitate juridică asimilat judecătorilor şi procurorilor din cadrul Consiliului Superior al Magistraturii, al Ministerului Public, al Ministerului Justiţiei, precum şi al instituţiilor coordonate sau subordonate acestora se face prin concursul de promovare pe loc organizat pentru procurori, în condiţiile legii şi ale prezentului regulament, dacă s-a optat pentru susţinerea concursului de promovare în vederea obţinerii gradului profesional imediat superior alături de procurori.
Art. 2 - Concursurile de promovare în funcţii de execuţie se organizează pe baza unor criterii obiective de apreciere a performanţelor profesionale ale procurorilor, precum şi a conduitei acestora în cazul concursului de promovare efectivă, prevăzute de prezentul regulament.
Art. 3 – Concursurile de promovare prevăzute la art. 1 se organizează anual sau ori de câte ori este necesar de Secţia pentru procurori a Consiliului Superior al Magistraturii,  denumită în continuare Secția pentru procurori, cu sprijinul Institutului Naţional al Magistraturii.
Cap. II
Concursul de promovare pe loc, în gradul profesional imediat superior

Secţiunea 1
Dispoziţii comune

Art. 4 - (1) Promovarea pe loc a procurorilor în funcţii de execuţie se face în gradul imediat superior celui pe care îl deţine procurorul, până la nivelul parchetului de pe lângă curtea de apel. 
(2) Locurile scoase la concurs pentru promovarea pe loc se stabilesc la nivel naţional, corespunzător gradelor parchetelor ierarhic superioare pentru care se organizează concursul. Numărul de locuri scoase la concurs nu poate depăşi 20% din totalul posturilor vacante pe fiecare nivel de parchete.
Art. 5 - (1) Promovarea în funcţii de execuţie a personalului de specialitate juridică asimilat judecătorilor şi procurorilor se poate face doar în gradul imediat superior celui deţinut, în cadrul instituţiei unde îşi desfăşoară activitatea, până la gradul profesional corespunzător judecătorului de curte de apel.
(2) Locurile scoase la concurs pentru promovarea în funcţii de execuţie se stabilesc de către ordonatorul principal de credite, cu consultarea instituţiilor coordonate sau subordonate în cazul personalului de specialitate juridică asimilat judecătorilor şi procurorilor care îşi desfăşoară activitatea în cadrul acestora.
(3) Anterior anunţării concursului, vicepreşedintele Consiliului Superior al Magistraturii va transmite Parchetului de pe lângă Înalta Curte de Casație și Justiție, Ministerului Justiţiei, Inspecţiei Judiciare şi Institutului Naţional al Magistraturii intenţia de a organiza concursul de promovare pe loc, în vederea stabilirii locurilor scoase la concurs pentru promovarea în funcţii de execuţie a personalului de specialitate juridică asimilat judecătorilor şi procurorilor din cadrul acestora şi, după caz, al instituţiilor coordonate sau subordonate.

Secţiunea a 2-a
Condiţii pentru înscrierea la concurs

Art. 6 - (1) Pot participa la concursul de promovare pe loc procurorii care îndeplinesc, până la data corespunzătoare ultimei zile inclusiv a termenului de înscriere la concurs, condiţiile de vechime prevăzute la art. 128  alin. (1) din Legea nr. 303/2022 privind statutul judecătorilor şi procurorilor, care au avut calificativul „foarte bine” la ultima evaluare şi nu au fost sancţionaţi disciplinar în ultimii 3 ani, cu excepţia cazurilor în care a intervenit radierea sancţiunii disciplinare.
(2) La calcularea condiţiei minime de vechime pentru a participa la concursul de promovare se ia în considerare inclusiv vechimea în funcţia de judecător.
(3) La calcularea condiţiei minime de vechime pentru a participa la concursul de promovare nu se ia în considerare perioada în care procurorul a avut calitatea de auditor de justiţie.
(4) În cazul personalului de specialitate juridică asimilat judecătorilor şi procurorilor, la calcularea condiţiei minime de vechime pentru a participa la concursul de promovare se ia în considerare atât perioada în care candidaţii au îndeplinit această funcţie, cât şi perioada în care au îndeplinit funcţia de judecător sau procuror.

Art. 7 - (1) Data, locul organizării concursului de promovare pe loc, locurile scoase la concurs, stabilite conform art. 4 alin. (2) şi, după caz, art. 5 alin. (2), modul de desfăşurare a concursului, precum şi calendarul de desfăşurare, se stabilesc prin hotărâre a Secţiei pentru procurori. Tematica şi bibliografia pentru concurs se stabilesc prin hotărâre a Secţiei pentru procurori, la propunerea Institutului Național al Magistraturii.
(2) Datele prevăzute la alin. (1) se publică pe paginile de internet a Consiliului Superior al Magistraturii şi a Institutului Naţional al Magistraturii, cu cel puţin 60 de zile înainte de data stabilită pentru concurs. În acelaşi termen, aceste date se comunică, împreună cu cererea tipizată de înscriere, elaborată de comisia de organizare, tuturor parchetelor de pe lângă curțile de apel, care le vor transmite de îndată parchetelor din circumscripţia lor, pentru a fi aduse la cunoştinţa tuturor procurorilor, precum şi, dacă este cazul, Parchetului de pe lângă Înalta Curte de Casație și Justiție şi Ministerului Justiţiei, care le vor transmite instituţiilor coordonate sau subordonate acestora, Inspecţiei Judiciare şi Institutului Naţional al Magistraturii, pentru a fi publicate pe paginile de internet ale acestora şi aduse la cunoştinţa personalului de specialitate juridică asimilat judecătorilor şi procurorilor.
(3) În termen de cel mult 15 zile de la data publicării datelor prevăzute la alin. (1), cei interesaţi pot depune cereri de înscriere la concurs la Institutul Naţional al Magistraturii, în care se menţionează gradul profesional în care se doreşte promovarea pe loc.

Secţiunea a 3-a
Organizarea şi desfăşurarea concursului de promovare pe loc

§ 1. Comisiile de concurs

Art. 8 – (1) Secția pentru procurori numeşte prin hotărâre comisia de organizare a concursului, comisia de elaborare a subiectelor şi comisia de soluţionare a contestaţiilor.
(2) Nu pot face parte din comisii persoanele care au soţul sau soţia, rude ori afini până la gradul al patrulea inclusiv în rândul candidaţilor. Toţi membrii comisiilor completează declaraţii în acest sens. Dacă incompatibilitatea se iveşte ulterior desemnării membrilor comisiilor, persoana în cauză are obligaţia să se retragă şi să comunice de îndată această situaţie preşedintelui comisiei în vederea înlocuirii sale. În cazul comisiei de organizare a concursului, desemnarea unei alte persoane în locul membrului incompatibil se realizează doar dacă este necesar.
(3) O persoană poate face parte dintr-o singură comisie. Din aceeaşi comisie sau din comisii diferite nu pot face parte soţi, rude sau afini până la gradul al patrulea inclusiv.

Art. 9 – (1) Comisia de organizare a concursului (în continuare, comisia de organizare) se compune din preşedinte, vicepreşedinte şi membri, desemnaţi din rândul personalului din cadrul aparatului de specialitate al Consiliului Superior al Magistraturii şi al Institutului Naţional al Magistraturii, inclusiv al celor cu funcţii de conducere.
(2) Responsabilii de sală şi supraveghetorii, precum şi alte persoane care desfăşoară activitate pentru buna organizare a concursului sunt desemnaţi prin decizie a preşedintelui comisiei de organizare.

Art. 10 – (1) Comisia de organizare are, în principal, următoarele atribuţii:
1. centralizează cererile de înscriere la concurs, întocmeşte listele de înscriere, verifică îndeplinirea de către candidaţi a condiţiilor legale de participare la concurs, întocmeşte şi publică lista candidaţilor care îndeplinesc condiţiile legale de participare la concurs şi publică lista finală a candidaţilor;
2. atribuie și comunică un cod numeric fiecărui candidat înscris la concurs în vederea publicării rezultatelor;
3. controlează şi îndrumă acţiunile privind organizarea şi desfăşurarea concursului, constând, în principal, în: identificarea şi, după caz, închirierea spaţiilor adecvate pentru susţinerea probelor de concurs, procurarea necesarului de rechizite, asigurarea asistenţei medicale pe parcursul desfăşurării concursului şi a pazei necesare pentru păstrarea ordinii la centrele de concurs şi de evaluare, asigurarea cheltuielilor prevăzute de lege pentru membrii comisiilor;
4. asigură paza subiectelor şi a lucrărilor scrise la sediul Consiliului Superior al Magistraturii şi al Institutului Naţional al Magistraturii, la centrele de concurs şi în timpul transportului acestora;
5. asigură confecţionarea ştampilelor-tip pentru concurs, numerotate;
6. instruieşte responsabilii de sală;
7. repartizează candidaţii pe săli pentru probele scrise, în ordine alfabetică, şi dispune afişarea listelor pe uşile sălilor în care se desfăşoară concursul, precum şi publicarea acestora pe paginile de internet ale Consiliului Superior al Magistraturii şi Institutului Naţional al Magistraturii;
8. preia, de la comisiile de elaborare a subiectelor, subiectele pentru probele scrise şi baremele de evaluare şi notare, în plicuri sigilate;
9. păstrează în condiţii de deplină siguranţă subiectele şi baremele de evaluare şi notare;
10. distribuie candidaţilor materialele pentru susţinerea probelor scrise;
11. afişează baremele de evaluare şi notare la centrele de concurs, la încheierea probelor scrise scrise, şi asigură publicarea acestora, precum şi a subiectelor de concurs pe paginile de internet ale Consiliului Superior al Magistraturii şi Institutului Naţional al Magistraturii;
12. organizează transportul lucrărilor scrise de la centrele de concurs la centrul de evaluare şi răspunde de securitatea acestora;
13. ia măsuri pentru ca în spaţiile în care îşi desfăşoară activitatea comisiile de corectare sau de soluţionare a contestaţiilor ori în care se desfăşoară probele scrise de concurs să nu pătrundă persoane străine, neautorizate de comisie sau neprevăzute de prezentul regulament;
14. asigură respectarea procedurii de evaluare şi notare;
15. asigură publicarea pe paginile de internet ale Consiliului Superior al Magistraturii şi Institutului Naţional al Magistraturii a listelor cu rezultatele concursului;
16. calculează mediile generale şi întocmeşte listele finale;
17. analizează desfăşurarea şi rezultatele concursului şi prezintă concluziile Secţiei pentru procurori;
18. informează de îndată Secţia pentru procurori cu privire la orice situaţie deosebită a cărei rezolvare nu este prevăzută în prezentul regulament, precum şi cu privire la orice situaţie care impune anularea unor subiecte, cum ar fi pierderea, deteriorarea ori desecretizarea unui subiect;
19. propune Secţiei pentru procurori eventualele modificări în modul de organizare şi desfăşurare a concursului;
20. îndeplineşte orice alte atribuţii necesare bunei desfăşurări a concursului.
(2) Membrii comisiei de organizare își desfășoară activitatea în timpul programului normal de lucru al Consiliul Superior al Magistraturii sau, după caz, al Institutului Național al Magistraturii. În mod excepţional, în situaţii temeinic justificate, membrii comisiei de organizare îşi pot desfăşura activitatea şi în afara programului normal de lucru, cu aprobarea preşedintelui comisiei de organizare.
Art. 11 - (1) Preşedintele comisiei de organizare ia toate măsurile necesare ducerii la îndeplinire a atribuţiilor prevăzute la art. 10.
(2) În acest scop, preşedintele comisiei de organizare stabileşte atribuţiile pentru membrii comisiei, instrucţiunile pentru responsabilii de sală şi supraveghetori, precum şi sarcinile ce revin parchetelor, în vederea bunei desfăşurări a concursului.
(3) Procurorii generali sau, după caz, prim-procurorii parchetelor răspund de ducerea la îndeplinire a dispoziţiilor prevăzute mai sus, sub coordonarea preşedintelui comisiei de organizare.
(4) Preşedintele comisiei de organizare soluţionează situaţiile de incompatibilitate a membrilor comisiei pe care o conduce. Situaţiile de incompatibilitate a preşedintelui comisiei de organizare sunt soluţionate de Secţia pentru procurori.
Art. 12 - (1)  Comisia de elaborare a subiectelor şi comisia de soluţionare a contestaţiilor sunt alcătuite din procurori  de la Parchetul de pe lângă Înalta Curte de Casaţie şi Justiţie, procurori de la parchetele de pe lângă curţile de apel şi formatori de la Institutul Naţional al Magistraturii. În cadrul comisiilor pot fi desemnate şi cadre didactice universitare care au cel puţin gradul de conferenţiar. Desemnarea membrilor comisiilor se face numai pe baza consimțământului acestora, exprimat anterior.
(2) Prin hotărârea de numire a comisiilor prevăzute la alin. (1),  în cadrul acestor comisii se pot înfiinţa şi subcomisii pentru fiecare materie de concurs.
(3) În scopul desemnării în comisiile de concurs, Institutul Naţional al Magistraturii solicită consimțământul formatorilor și al procurorilor, prin intermediul procurorului general al Parchetului de pe lângă  Înalta Curte de Casaţie şi Justiţie şi al procurorilor generali ai parchetelor de pe lângă curţile de apel. Consimţământul se consideră dat atât pentru calitatea de membru titular, cât şi pentru calitatea de membru supleant în comisie. După centralizare, Institutul Naţional al Magistraturii transmite rezultatele la Secţia pentru procurori. 
(4) La solicitarea comisiei de organizare, Institutul Național al Magistraturii poate solicita și consimțământul unor cadre didactice universitare pentru a fi desemnate în comisiile de concurs, dispozițiile alin. (3) fiind aplicabile în mod corespunzător.
(5) Institutul Naţional al Magistraturii propune, cu rol consultativ, Secţiei pentru procurori componenţa comisiilor de concurs pe baza opţiunilor formulate de procurori, formatori sau cadrele didactice universitare.
(6) Dispoziţiile art. 11 alin. (4) se aplică în mod corespunzător.
(7) În comisiile prevăzute la alin. (1) sunt numiţi şi membri supleanţi care îi vor înlocui, de drept, în ordinea stabilită de Secţia pentru procurori prin hotărârea de numire a comisiilor de concurs, pe acei membri ai comisiei care, din motive întemeiate, nu îşi pot exercita atribuţiile. Înlocuirea se efectuează de preşedintele comisiei de elaborare a subiectelor sau al comisiei de soluţionare a contestaţiilor.
(8) Numărul membrilor comisiilor se stabileşte de Secţia pentru procurori pentru fiecare concurs, în funcţie de numărul candidaţilor. Pentru fiecare materie de concurs, subcomisia de elaborare a subiectelor şi subcomisia de soluţionare a contestaţiilor au acelaşi număr de membri, dar nu mai puţin de trei.
(9) Din comisiile prevăzute la alin. (1) nu pot face parte membrii Consiliului Superior al Magistraturii sau persoane din conducerea Consiliului Superior al Magistraturii ori a Institutului Naţional al Magistraturii.
(10) Contractele de participare a membrilor comisiilor de elaborare a subiectelor şi de soluţionare a contestaţiilor, prin care se stabilesc modalităţile de plată şi atribuţiile ce le revin, se încheie între aceştia şi un reprezentant al Consiliului Superior al Magistraturii, potrivit dispoziţiilor prezentului regulament.
(11) Declaraţiile şi contractele de participare în comisii se centralizează de comisia de organizare şi se păstrează alături de celelalte documente de concurs.
(12) Procurorii și personalul asimilat judecătorilor și procurorilor care sunt membri în comisiile de concurs prevăzute la alin. (1) îşi desfăşoară activitatea în conformitate cu prevederile art. 234 alin. (3) din Legea nr. 303/2022.
Art. 13 - (1) Comisiile și subcomisiile de elaborare a subiectelor şi de soluţionare a contestaţiilor sunt conduse de câte un preşedinte, desemnat dintre membrii acestora, prin hotărârea prevăzută la art. 8 alin. (1). Președintele unei comisii este și președintele subcomisiei din care face parte.
(2) Preşedinții comisiei și ai subcomisiilor de elaborare a subiectelor exercită, alături de atribuțiile care le revin în calitate de membri, şi următoarele atribuţii:
a) coordonează activitatea comisiei sau a subcomisiei;
b) veghează la respectarea regulilor prevăzute la art. 14 pct. 1;
c) stabilesc timpul de concurs, în limitele atribuțiilor ce le revin.
(3) Preşedinții comisiei și ai subcomisiilor de soluţionare a contestaţiilor, alături de atribuţiile care îi revin în calitate de membri, coordonează activitatea comisiei sau a subcomisiei.
Art. 14 - Subcomisiile de elaborare a subiectelor au, în principal, următoarele atribuţii:
1. elaborarea subiectelor pentru probele scrise, cu respectarea următoarelor reguli:
a) să fie în concordanţă cu tematica şi bibliografia aprobate şi publicate pentru concurs;
b) să asigure o cuprindere echilibrată a materiei studiate, să aibă grad de complexitate corespunzător conţinutului tematicii şi bibliografiei, pentru a fi tratate în timpul stabilit;
c) să fie diferenţiate, în funcţie de gradul parchetului;
d) să se evite repetarea subiectelor de la concursurile anterioare;
e) să nu conţină probleme controversate în doctrină sau practică;
f) să asigure o repartizare echilibrată a răspunsurilor corecte şi a numărului de răspunsuri corecte între variantele de răspuns;
g) timpul necesar rezolvării subiectelor să nu depăşească timpul alocat desfăşurării probelor de concurs;
2. predarea către comisia de organizare, înainte de desfăşurarea probelor scrise, a subiectelor şi baremelor de evaluare şi notare, în plicuri sigilate.
Art. 15 - (1) Subcomisiile de soluţionare a contestaţiilor constituite pentru fiecare materie de concurs examinează, sub coordonarea preşedintelui comisiei de soluţionare a contestaţiilor și cu consultarea subcomisiilor de elaborare a subiectelor, în limita motivelor invocate de candidați, contestaţiile la bareme.
(2) În cazul în care subcomisia de soluţionare a contestaţiilor respinge toate contestaţiile, baremele iniţiale de evaluare şi notare devin definitive.
(3) În cazul în care membrii subcomisiei de soluţionare a contestaţiilor apreciază că răspunsul corect este altul decât cel indicat în barem sau că răspunsul corect indicat în barem nu este singurul răspuns corect ori că se impune anularea uneia sau mai multor întrebări din testul-grilă, iar membrii subcomisiei de elaborare a subiectelor sunt de acord cu această soluţie, subcomisia de soluţionare a contestaţiilor adoptă baremele definitive.
(4) În situaţiile prevăzute la alin. (3), dacă membrii subcomisiei de soluţionare a contestaţiilor şi cei ai subcomisiei de elaborare a subiectelor nu ajung la un acord, baremele de evaluare şi notare definitive se stabilesc de către aceste subcomisii reunite, cu votul majorităţii membrilor. În scopul realizării majorităţii, preşedintele comisiei de soluţionare a contestaţiilor asigură medierea. Dacă membrii comisiilor au mai mult de două opinii, cei ale căror păreri se apropie mai mult sunt datori să se unească într-o singură opinie.
(5) În situaţia în care, în urma soluţionării contestaţiilor la barem, se apreciază că răspunsul corect la una dintre întrebări este în mod evident altul decât cel indicat în barem, fără a fi incidente dispoziţiile alin. (6), se corectează baremul şi se va acorda punctajul corespunzător întrebării respective numai candidaţilor care au indicat răspunsul corect stabilit prin baremul definitiv.
(6) În ipoteza în care, în urma soluţionării contestaţiilor la barem, se apreciază că răspunsul indicat ca fiind corect în baremul iniţial nu este singurul răspuns corect, baremul definitiv va cuprinde atât punctajul corespunzător variantei de răspuns stabilite de comisia de elaborare a subiectelor în baremul iniţial, cât şi punctajul corespunzător variantei de răspuns stabilite de comisia de contestaţii.
(7) În situaţia în care, în urma soluţionării contestaţiilor la barem, se anulează una sau mai multe întrebări din testul-grilă, punctajul corespunzător întrebărilor anulate se acordă tuturor candidaţilor.
(8) În situaţiile prevăzute la alin. (4), în ipoteza în care nu se poate realiza majoritatea, baremul definitiv va cuprinde atât varianta de răspuns stabilită de comisia de elaborare a subiectelor în baremul iniţial, cât şi varianta de răspuns stabilită de comisia de contestaţii, punctajul corespunzător întrebării respective acordându-se pentru ambele variante.
(9) În situaţiile prevăzute la alin. (4), în ipoteza în care nu se poate realiza majoritatea, dacă subcomisia de soluţionare a contestaţiilor apreciază că se impune anularea uneia sau a mai multor întrebări din testul-grilă, iar subcomisia de elaborare a subiectelor nu este de acord cu această soluţie, întrebările respective se anulează şi punctajul corespunzător acestora se acordă tuturor candidaţilor.
(10) Contestaţiile la barem se soluţionează în termen de  3 zile de la expirarea termenului de contestare. Soluția se motivează în termen de 3 zile de la expirarea termenului pentru soluționarea contestației. Baremele definitive stabilite în urma soluţionării contestaţiilor se publică de îndată pe paginile de internet ale Consiliului Superior al Magistraturii şi Institutului Naţional al Magistraturii.
(11) Secţia pentru procurori poate să dispună sancţionarea, cu reducerea drepturilor băneşti cuvenite pentru activitatea prestată, a membrilor comisiilor care sunt răspunzători pentru anularea unor subiecte sau modificarea unor bareme, în măsura în care se reţine reaua-credinţă sau grava neglijenţă a acestora. Acestor persoane le poate fi interzisă şi participarea în comisii similare pe o perioadă de până la 3 ani.
(12) Sancţiunile prevăzute la alin. (11) se aplică în funcţie de circumstanţele concrete şi proporţional cu consecinţele produse.
(13) Subcomisiile de soluţionare a contestaţiilor reevaluează lucrările scrise ale căror note iniţiale au fost contestate şi acordă note conform baremelor de evaluare şi notare definitive.
    
 § 2. Desfăşurarea concursului de promovare pe loc

Art. 16 - (1) Centralizarea cererilor de înscriere la concurs şi verificarea îndeplinirii condiţiilor legale de participare la concurs se realizează de comisia de organizare.
(2) Cu cel puţin 25 de zile înainte de data desfăşurării concursului, comisia de organizare întocmeşte lista candidaţilor care îndeplinesc condiţiile legale de participare la concurs. Lista candidaţilor se publică pe paginile de internet ale Consiliului Superior al Magistraturii şi Institutului Naţional al Magistraturii.
(3) Candidaţii respinşi în urma verificării pot formula contestaţii în termen de 48 de ore de la publicarea listelor prevăzute la alin. (2). Contestaţiile se depun la parchetele de pe lângă curţile de apel, respectiv, în cazul personalului de specialitate juridică asimilat judecătorilor și procurorilor, la instituțiile la care acesta funcționează, şi se înaintează de îndată, prin fax sau e-mail, comisiei de organizare.
(4) Contestaţiile sunt soluţionate prin hotărâre definitivă a Secţiei pentru procurori.
(5) Comisia de organizare întocmeşte, de îndată după pronunţarea hotărârii Secţiei pentru procurori, lista finală a candidaţilor care îndeplinesc condiţiile de participare la concurs, care se publică pe pagina de internet a Consiliului Superior al Magistraturii şi a Institutului Naţional al Magistraturii.
Art. 17 - (1) Concursul pentru promovarea pe loc constă în susţinerea unor probe scrise cu caracter teoretic şi practic.
(2) Probele scrise cu caracter teoretic şi practic se susţin la:
a) drept penal;
b) drept procesual penal.
(3) În cadrul probelor prevăzute la alin. (2) se vor evalua şi cunoştinţele în materia jurisprudenţei Înaltei Curţi de Casaţie şi Justiţie, a Curţii Constituţionale, a Curţii Europene a Drepturilor Omului şi a Curţii de Justiţie a Uniunii Europene.
Art. 18 - (1) Probele scrise se desfăşoară în două etape şi constau în:
a) susţinerea unei probe scrise tip grilă pentru verificarea cunoştinţelor teoretice;
b) susţinerea unei probe scrise tip grilă pentru verificarea cunoştinţelor practice.
(2) Proba scrisă tip grilă pentru verificarea cunoştinţelor teoretice cuprinde 25 de întrebări din materiile de concurs prevăzute la art. 17 alin. (2), astfel:
a) 11 de întrebări din dreptul penal;
b) 10 de întrebări din dreptul procesual penal;
c) 2 întrebări din jurisprudența Curții Europene a Drepturilor Omului și 2 întrebări din jurisprudența Curții de Justiție a Uniunii Europene.
(3) La proba scrisă pentru verificarea cunoştinţelor teoretice fiecare răspuns corect primeşte 0,4 puncte în sistemul de notare de la 0 la 10.
(4) Proba scrisă tip grilă pentru verificarea cunoştinţelor practice cuprinde 20 de întrebări din materiile de concurs prevăzute la art. 17 alin. (2), astfel:
a) 10 întrebări din dreptul penal;
b) 8 întrebări din dreptul procesual penal;
c) o întrebare din jurisprudența Curții Europene a Drepturilor Omului și o întrebare din jurisprudența Curții de Justiție a Uniunii Europene.
(5) La proba scrisă pentru verificarea cunoştinţelor practice fiecare răspuns corect primeşte 0,5 puncte în sistemul de notare de la 0 la 10.
(6) Evaluarea răspunsurilor la întrebările probelor scrise se realizează prin procesare electronică.
(7) Probele scrise se susţin în același interval orar, potrivit timpului de concurs stabilit de comisia de elaborare a subiectelor, care nu poate depăși 4 ore, și constau în lucrări distincte pentru verificarea cunoștințelor teoretice și, respectiv, pentru verificarea cunoștințelor practice.
Art. 19 - (1) Cu cel puţin 24 de ore înainte de susţinerea probelor scrise, comisia de organizare repartizează candidaţii pe săli, în ordine alfabetică, şi dispune publicarea listelor candidaţilor pe paginile de internet ale Consiliului Superior al Magistraturii şi Institutului Naţional al Magistraturii, precum şi afişarea acestora pe uşile sălilor în care se desfăşoară concursul.
(2) Accesul candidaţilor în săli este permis pe baza unui act de identitate, cel mai târziu cu 30 de minute înainte de începerea probelor. În mod excepţional, pot fi admişi candidaţi în sală şi cu mai puţin de 30 de minute înainte de începerea probelor, dar nu şi după deschiderea plicului cu subiecte.
(3) Înainte de aducerea subiectelor în săli, supraveghetorii aduc la cunoştinţa candidaţilor modul de desfăşurare a probelor şi modul de completare a datelor personale pe teza de concurs tipizată.
Art. 20 - (1) Se interzice candidaţilor să deţină asupra lor pe timpul desfăşurării probelor scrise orice fel de lucrări care ar putea fi utilizate pentru rezolvarea subiectelor, precum şi orice mijloc electronic de comunicare. Candidaţii pot folosi în timpul concursului acele materiale a căror posibilitate de utilizare este menţionată explicit în tematica şi bibliografia de concurs. Supraveghetorii verifică respectarea acestei prevederi înainte de aducerea subiectelor în săli. Nerespectarea acestor dispoziţii duce la eliminarea din sală a candidatului, indiferent dacă materialele interzise au fost folosite sau nu.
(2) Candidaţii se aşază în ordine alfabetică, conform listelor afişate. Candidaţii primesc teze de concurs tipizate pe care îşi scriu cu majuscule numele şi prenumele şi completează citeţ celelalte date de pe colţul paginii ce urmează să fie lipit, precum şi coli obişnuite pentru ciorne, marcate cu ştampila Consiliului Superior al Magistraturii.
(3) Colţul tezei de concurs tipizate se lipeşte şi se ştampilează în momentul predării lucrării, numai după ce persoanele care supraveghează în sală au verificat identitatea candidaţilor şi completarea corectă a tuturor datelor prevăzute şi după ce responsabilii de sală semnează în interiorul porţiunii din pagină care urmează să fie sigilată.
(4) Înscrierea numelui candidatului pe tezele tipizate în afara rubricii care se sigilează şi orice alte semne distinctive care ar permite identificarea lucrării atrag anularea lucrării scrise respective.
(5) Frauda dovedită atrage eliminarea candidatului din concurs. Se consideră fraudă şi încălcarea dispoziţiilor alin. (1) şi (4). În aceste cazuri responsabilul de sală consemnează într-un proces-verbal faptele constatate şi măsurile luate, iar lucrarea scrisă se anulează cu menţiunea "fraudă". Procesul-verbal se comunică comisiei de organizare şi candidatului respectiv.
(6) Sancţiunea prevăzută la alin. (5) se aplică şi pentru depăşirea timpului pentru formularea răspunsurilor la probele scrise, stabilit de comisia de elaborare a subiectelor.
Art. 21 - (1) Niciun membru al comisiei nu poate părăsi centrul de concurs şi nu poate comunica în exterior conţinutul subiectelor de concurs până la încheierea probelor scrise.
(2) Responsabilii de săli primesc plicurile cu subiecte de la preşedinte, vicepreşedinte sau un membru al comisiei de organizare, verifică integritatea acestora, le deschid şi distribuie subiectele multiplicate fiecărui candidat.
(3) Pe parcursul desfăşurării probelor scrise membrii comisiei de organizare şi supraveghetorii de săli nu pot da candidaţilor indicaţii referitoare la rezolvarea subiectelor şi nu pot aduce modificări subiectelor sau baremelor. Comisia de elaborare a subiectelor poate transmite candidaţilor precizări privind eventualele erori materiale constatate în redactarea subiectelor. Dacă din acest motiv este afectat timpul alocat rezolvării subiectelor, preşedintele comisiei de organizare, la propunerea preşedintelui comisiei de elaborare a subiectelor, poate dispune prelungirea timpului de concurs în mod corespunzător.
(4) Baremele de evaluare şi notare se afişează la centrele de concurs la încheierea probelor scrise și se publică pe paginile de internet ale Consiliului Superior al Magistraturii şi Institutului Naţional al Magistraturii. În termen de 3 zile de la publicarea baremelor, candidaţii pot face contestaţii la bareme, care se transmit prin fax sau e-mail ori se depun la Institutul Naţional al Magistraturii, şi se soluţionează potrivit art. 15 alin. (1) - (10).
Art. 22 - (1) Din momentul deschiderii plicului cu subiecte niciun candidat nu mai poate intra în sală şi niciun candidat nu poate părăsi sala decât dacă predă lucrarea scrisă şi semnează de predarea acesteia. Candidaţii care nu se află în sală în momentul deschiderii plicului cu subiecte pierd dreptul de a mai susţine probele scrise.
(2) În cazuri excepţionale, dacă un candidat solicită părăsirea temporară a sălii, el este însoţit de una dintre persoanele care supraveghează, până la revenirea în sala de concurs.
(3) Timpul destinat elaborării lucrărilor scrise, stabilit de comisia de elaborare a subiectelor, se socoteşte din momentul în care s-a încheiat distribuirea subiectelor de concurs pentru fiecare candidat.
(4) Pentru elaborarea lucrării scrise candidaţii folosesc numai cerneală sau pastă de culoare neagră. Nu se foloseşte altă hârtie decât cea distribuită candidaţilor de către supraveghetori. Rezolvarea subiectelor se face exclusiv pe teza de concurs tipizată, iar soluţiile scrise pe ciorne sau pe foaia cu subiecte nu se iau în considerare.
(5) În cazul în care unii candidaţi doresc să îşi transcrie lucrarea, fără să depăşească timpul stabilit, aceştia primesc alte teze tipizate. Colile folosite iniţial se anulează pe loc de către supraveghetori, menţionându-se pe ele "Anulat", se semnează de 2 supraveghetori şi se păstrează în condiţiile stabilite pentru documentele de concurs.
(6) Fiecare candidat primeşte atâtea teze de concurs tipizate şi atâtea coli de ciornă câte îi sunt necesare.
Art. 23 - (1) Pe măsură ce îşi încheie lucrările, candidaţii le predau supraveghetorilor, semnând de predarea acestora.
(2) La expirarea timpului acordat, candidaţii predau lucrările în faza în care se află, sub semnătură, fiind interzisă depăşirea timpului stabilit. Ultimii 3 candidaţi rămân în sală până la predarea ultimei lucrări.
(3) Pentru fiecare sală se întocmeşte un proces-verbal.
(4) Ciornele şi lucrările anulate se strâng separat şi se păstrează de comisia de organizare alături de celelalte documente de concurs.
(5) Supraveghetorii predau lucrările scrise, sub semnătură, preşedintelui sau unui membru al comisiei de organizare.
Art. 24 – Rezultatele obținute de candidați la probele scrise se publică pe paginile de internet ale Consiliului Superior al Magistraturii şi Institutului Naţional al Magistraturii, prin folosirea unor coduri atribuite candidaților.   
Art. 25 - (1) Candidaţii pot contesta notele obţinute la probele scrise tip grilă.
(2) Contestaţiile se depun la parchetele de pe lângă curţile de apel, respectiv, în cazul personalului de specialitate juridică asimilat judecătorilor și procurorilor, la instituțiile la care acesta funcționează, în termen de 3 zile de la publicarea rezultatelor, care le transmit de îndată, prin fax sau e-mail, la Institutul Naţional al Magistraturii.
(3) În vederea soluţionării contestaţiilor, lucrările scrise se renumerotează şi se sigilează, fiind înscrise într-un borderou separat.
(4) Lucrările se predau preşedintelui comisiei de soluţionare a contestaţiilor, însoţite de un borderou de predare-primire în care se menţionează numărul de ordine al lucrărilor.
Art. 26 - Nota acordată de comisia de soluţionare a contestaţiilor este definitivă şi nu poate fi mai mică decât nota contestată.
Art. 27 - (1) După soluţionarea contestaţiilor, comisia de organizare întocmeşte listele finale, pentru fiecare grad profesional.
(2) Rezultatele finale ale concursului se publică pe paginile de internet ale Consiliului Superior al Magistraturii şi Institutului Naţional al Magistraturii.
(3) Publicarea rezultatelor finale obținute de candidați la  probele de concurs se realizează prin folosirea codurilor atribuite potrivit art. 24. Dispozițiile prezentului alineat nu sunt aplicabile în ceea ce privește publicarea tabelului candidaților declarați admiși la concurs.
Art. 28 - (1) Nota obţinută la concurs este media notelor obţinute la proba practică şi proba teoretică, în următoarea pondere: 75% proba practică şi 25% proba teoretică.
(2) Pentru a fi declarat admis la concurs, candidatul trebuie să obţină cel puţin media generală 7, dar nu mai puţin de 5 la fiecare dintre cele două probe de concurs.
Art. 29 - (1) Rezultatele finale se prezintă Secţiei pentru procurori, în vederea validării.
(2) Secţia pentru procurori poate invalida, în tot sau în parte, concursul de promovare în cazurile în care constată că nu au fost respectate condiţiile prevăzute de lege ori de prezentul regulament cu privire la organizarea concursului sau că există dovada săvârşirii unei fraude.
(3) În termen de cel mult 30 de zile de la comunicarea rezultatelor finale, Secţia pentru procurori dispune, prin hotărâre, promovarea procurorilor declaraţi admişi. În cazul personalului de specialitate juridică asimilat judecătorilor şi procurorilor, promovarea se dispune de conducătorul instituţiei unde este încadrat.  
(4) Promovarea se realizează în ordinea mediilor obţinute, în limita numărului de locuri scoase la concurs aferente gradului profesional pentru care s-a înscris.
(5) La medii egale, Secţia pentru procurori suplimentează numărul de locuri scoase la concurs, astfel încât să fie declaraţi admişi toţi candidaţii care au obţinut medii egale cu cea a ultimului candidat declarat admis, corespunzător gradului pentru care a candidat. În cazul personalului de specialitate juridică asimilat judecătorilor şi procurorilor, suplimentarea numărului de locuri scoase la concurs se dispune de ordonatorul principal de credite.
Cap. III
Concursul de promovare efectivă
Secţiunea 1
Dispoziţii comune

Art. 30 – (1) În condiţiile prevăzute de lege, promovarea efectivă a procurorilor în funcții de execuție se face la parchetul imediat superior celui la care procurorul are dreptul să funcţioneze potrivit gradului profesional, până la nivelul Parchetului de pe lângă Înalta Curte de Casație și Justiție.
(2) Posturile scoase la concurs pentru promovarea efectivă se stabilesc de către Secţia pentru procurori, pentru fiecare parchet, în urma consultării parchetelor, în funcţie de necesarul de resurse umane, în limita posturilor vacante existente.
(3) Procurorii care îndeplinesc condiţiile prevăzute de lege pot candida pentru promovarea efectivă la oricare dintre parchetele pentru care s-au stabilit posturi vacante, indiferent de parchetul la care funcţionează.

Secţiunea a 2-a
Condiţii pentru înscrierea la concurs

Art. 31 - (1) Pot participa la concursul de promovare efectivă procurorii care îndeplinesc, până la data corespunzătoare ultimei zile inclusiv a termenului de înscriere la concurs, condiţiile de vechime prevăzute la art. 128 alin. (1) din Legea nr. 303/2022, au avut calificativul „foarte bine” la ultima evaluare, nu au fost sancţionaţi disciplinar în ultimii 3 ani, cu excepția cazurilor în care a intervenit radierea sancțiunii disciplinare, şi au funcţionat efectiv timp de cel puţin un an la parchetul ierarhic inferior ori la structurile de parchet specializate.
(2) La calcularea condiţiei minime de vechime pentru a participa la concursul de promovare efectică se ia în considerare inclusiv vechimea în funcţia de judecător.
(3) La calcularea condiţiei minime de vechime pentru a participa la concursul de promovare efectivă nu se ia în considerare perioada în care procurorul a avut calitatea de auditor de justiţie.
Art. 32 - (1) Data, locul organizării concursului, posturile scoase la concurs, modul de desfăşurare a concursului și calendarul de desfăşurare se stabilesc prin hotărâre a Secţiei pentru procurori.
(2) Informaţiile prevăzute la alin. (1) se publică pe paginile de internet ale Consiliului Superior al Magistraturii şi Institutului Naţional al Magistraturii și se comunică, împreună cu cererea tipizată de înscriere, elaborată de comisia de organizare,  tuturor parchetelor de pe lângă curțile de apel, care le vor transmite de îndată parchetelor din circumscripţia lor, pentru a fi aduse la cunoştinţa tuturor procurorilor, precum şi Parchetului de pe lângă Înalta Curte de Casație și Justiție.
(3) În termen de cel mult 15 zile de la data publicării informațiilor prevăzute la alin. (1), cei interesaţi pot depune cereri de înscriere la concurs la Institutul Național al Magistraturii, în care se menţionează parchetul la care se solicită promovarea, fiecare candidat putând formula o singură opțiune.  
(4) Candidatul poate reveni asupra opţiunii formulate până la data expirării termenului de înscriere.

Secţiunea a 3-a
Organizarea şi desfăşurarea concursului de promovare efectivă

§ 1. Comisiile de concurs

Art. 33 – (1) Secția pentru procurori numeşte prin hotărâre comisia de organizare și comisia de evaluare.
(2) Dispoziţiile art. 8 alin. (2) şi (3) și ale art. 9 alin. (1) se aplică în mod corespunzător.
Art. 34 – (1) Comisia de organizare are, în principal, următoarele atribuţii:
1. centralizează cererile de înscriere la concurs, întocmeşte listele de înscriere, verifică îndeplinirea de către candidaţi a condiţiilor legale de participare la concurs, întocmeşte şi publică lista candidaţilor care îndeplinesc condiţiile legale de participare la concurs, precum şi lista finală a candidaţilor;
2. controlează, coordonează şi îndrumă acţiunile privind organizarea şi desfăşurarea concursului;
3. atribuie și comunică un cod numeric fiecărui candidat înscris la concurs în vederea publicării rezultatelor;
4. publică punctajele obţinute de candidaţi ca urmare a evaluării;
5. publică rezultatul contestaţiilor;
6. întocmeşte listele cu rezultatele finale ale concursului şi asigură publicarea lor pe paginile de internet ale Consiliului Superior al Magistraturii şi Institutului Naţional al Magistraturii;
7. analizează desfăşurarea şi rezultatele concursului şi prezintă concluziile Secţiei pentru procurori;
8. informează de îndată Secţia pentru procurori cu privire la orice situaţie deosebită a cărei rezolvare nu este prevăzută în prezentul regulament;
9. propune Secţiei pentru procurori eventualele modificări în modul de organizare şi desfăşurare a concursului;
10. îndeplineşte orice alte atribuţii necesare bunei desfăşurări a concursului.
(2) Membrii comisiei de organizare îşi desfăşoară activitatea în timpul programului normal de lucru de la Consiliul Superior al Magistraturii sau, după caz, Institutul Naţional al Magistraturii. În mod excepţional, în situaţii temeinic justificate, membrii comisiei de organizare îşi pot desfăşura activitatea şi în afara programului normal de lucru, cu aprobarea preşedintelui comisiei de organizare.
Art. 35 - (1) Preşedintele comisiei de organizare ia toate măsurile necesare ducerii la îndeplinire a atribuţiilor prevăzute la art. 34.
(2) Dispoziţiile art. 11 alin. (2) - (4) se aplică în mod corespunzător.
Art. 36 – (1) Pentru evaluarea activităţii şi conduitei candidaţilor se constituie o comisie de evaluare la nivel naţional.
(2) Comisiile de evaluare sunt formate dintr-un preşedinte şi 2 - 4 membri şi sunt alcătuite din:
a) procurori care deţin gradul profesional corespunzător Parchetului de pe lângă Înalta Curte de Casaţie şi Justiţie sau formatori la Institutul Naţional al Magistraturii, pentru comisia de evaluare pentru promovarea efectivă în cadrul Parchetului de pe lângă Înalta Curte de Casaţie şi Justiţie;
b) procurori care deţin cel puțin gradul profesional corespunzător parchetului de pe lângă curtea de apel sau formatori la Institutul Naţional al Magistraturii, pentru comisia de evaluare pentru promovarea efectivă în cadrul parchetelor de pe lângă curţile de apel;
c) procurori care deţin cel puțin gradul profesional corespunzător parchetului de pe lângă tribunal sau formatori la Institutul Naţional al Magistraturii, pentru comisia de evaluare pentru promovarea efectivă în cadrul parchetelor de pe lângă tribunale.
(3) Desemnarea membrilor comisiilor se face numai pe baza consimţământului acestora, exprimat anterior. Dispoziţiile art. 12 alin. (3) şi (5) se aplică în mod corespunzător.
(4) Preşedintele comisiei de evaluare, alături de atribuţiile care îi revin în calitate de membru al comisiei, coordonează activitatea acesteia.
(5) Dispoziţiile art. 11 alin. (4) şi ale art. 12 alin. (7) şi alin. (9) - (12) se aplică în mod corespunzător.
(6) În cazul în care un membru al comisiei de evaluare a fost evaluat anterior, la un concurs de promovare efectivă, de o comisie de evaluare din care a făcut parte unul dintre candidaţi, acesta are obligaţia să se retragă din comisia de evaluare şi să comunice această situaţie preşedintelui comisiei în vederea înlocuirii sale.

§ 2. Desfăşurarea concursului de promovare efectivă

Art. 37 – (1) Centralizarea cererilor de înscriere la concurs şi verificarea îndeplinirii condiţiilor legale de participare se realizează de comisia de organizare. 
(2) În termenul prevăzut de calendarul concursului, comisia de organizare întocmeşte lista candidaţilor care îndeplinesc condiţiile legale de participare la concurs. Lista candidaţilor se publică pe paginile de internet ale Consiliului Superior al Magistraturii şi Institutului Naţional al Magistraturii. 
(3) Dispoziţiile art. 16 alin. (3) - (5) se aplică în mod corespunzător.
Art. 38 – Concursul de promovare efectivă constă în susţinerea unei probe având ca obiect evaluarea activităţii şi conduitei candidaţilor din ultimii 3 ani de activitate efectiv desfăşurată.
Art. 39 – (1) În cadrul probei prevăzute la art. 38, pentru evaluarea activităţii sunt avute în vedere actele întocmite de candidaţi sau care privesc activitatea acestora în perioada supusă evaluării. Actele procurorului trebuie să fie relevante pentru activitatea profesională a candidatului, să aibă obiecte diferite şi, în măsura în care este posibil, să fie întocmite în faze procesuale diferite.
(2) Constituie acte întocmite de candidaţi sau care privesc activitatea acestora: actele întocmite de procurori în diferite faze ale procesului penal, punctele de vedere care conţin abordarea unor probleme de drept întocmite în cadrul diverselor atribuţii, transcrierea înregistrărilor susţinerilor orale ale procurorului de şedinţă, proiectele de recurs în interesul legii, referatele în dosarele în care s-au pronunţat soluţii definitive de achitare sau restituire, motivarea căilor de atac declarate, concluzii scrise formulate, precum şi orice alte acte întocmite în exercitarea atribuţiilor de serviciu. Se au în vedere inclusiv actele infirmate ori urmate de hotărâri judecătoreşti de restituire a cauzei la parchet sau de achitare, respectiv apeluri ori recursuri respinse, dacă există, urmând a fi ataşate şi hotărârile judecătoreşti sau actele procurorului prin care s-a dispus asupra soluţiei candidatului.
Art. 40 - (1) Pentru evaluarea activităţii, imediat după publicarea listei finale a candidaţilor care îndeplinesc condiţiile de participare la concurs, comisia de evaluare solicită parchetelor în cadrul cărora aceştia îşi desfăşoară activitatea listele actelor întocmite de candidaţi sau care privesc activitatea acestora în ultimii 3 ani de activitate efectiv desfăşurată, cu evidenţierea datei şi numărului actului întocmit, a numărului de dosar, a obiectului cauzei, a stadiului procesual, a tipului actului, a soluţiei pronunţate şi cu menţiunea că aceasta a fost infirmată ori urmată de hotărâri judecătoreşti de restituire a cauzei la parchet sau de achitare, iar în cazul căilor de atac declarate dacă acestea au fost respinse, dacă este cazul. Listele sunt generate exclusiv în format electronic. 
(2) În cazul candidaţilor care în perioada supusă evaluării şi-au desfăşurat activitatea în cadrul mai multor parchete, listele sunt solicitate de la fiecare dintre aceste parchete.
(3) Imediat după primirea listelor prevăzute la alin. (1),  comisia de evaluare stabileşte criterii unitare pentru selectarea aleatorie a câte 10 acte pentru fiecare candidat, ce vor fi supuse evaluării. La stabilirea criteriilor de selecţie, comisia de evaluare va ţine seama şi de dispoziţiile art. 39 alin. (1).
(4) Pe baza criteriilor stabilite potrivit alin. (3), comisia de evaluare realizează selecţia actelor procurorilor, cu sprijinul comisiei de organizare şi al aplicaţiei informatice special furnizate în acest scop de către Consiliul Superior al Magistraturii.
(5) După selecţia realizată potrivit alin. (4), comisia de evaluare solicită de la parchetele în cadrul cărora îşi desfăşoară activitatea candidaţii actele selectate.
(6) Parchetele transmit comisiei de evaluare actele solicitate în termen de 5 zile de la primirea adreselor. Actele procurorului sunt înaintate şi în format electronic, precum și, dacă este posibil, fişele din sistemul electronic de management al dosarelor, denumit în continuare ECRIS.
(7) Odată cu cererea de înscriere la concurs, candidatul poate transmite comisiei de evaluare cel mult 5 acte cu obiect diferit întocmite în perioada supusă evaluării, care vor fi avute în vedere la evaluarea activităţii.
(8) Comisia de evaluare analizează, pentru toţi candidaţii, şi modul în care aceştia au respectat jurisprudenţa obligatorie a Înaltei Curţi de Casaţie şi Justiţie, solicitând în acest sens informaţiile pe care le apreciază necesare de la parchetele în cadrul cărora aceștia îşi desfăşoară activitatea.
Art. 41 - (1) În vederea verificării modului în care candidatul respectă termenele de soluţionare a lucrărilor, cu privire la întreaga perioadă supusă evaluării, imediat după publicarea listei finale a candidaţilor care îndeplinesc condiţiile de participare la concurs, comisia de evaluare solicită parchetelor în cadrul cărora îşi desfăşoară activitatea candidaţii transmiterea documentelor necesare şi a datelor statistice privind:
a) activitatea candidatului: numărul dosarelor sau al lucrărilor soluţionate, numărul de şedinţe de judecată la care a participat, perioada medie de soluţionare a cauzelor de către candidat, numărul căilor de atac declarate şi motivate, alte activităţi desfăşurate în exercitarea atribuţiilor de serviciu;
b) activitatea parchetului la care a funcţionat procurorul: numărul mediu de dosare/lucrări soluţionate de procurori, numărul mediu de participări în şedinţe de judecată, numărul mediu de căi de atac declarate şi motivate, timpul mediu de soluţionare a cauzelor;
c) fişele ECRIS ale dosarelor prevăzute la art. 40 alin. (6) şi (7), analizând informaţiile din sistemul ECRIS referitoare la fiecare dintre aceste dosare, după caz, în măsura în care este posibil.
(2) Primind solicitarea comisiei prevăzută la alin. (1), conducătorul parchetului în cadrul cărora îşi desfăşoară activitatea candidatul ia măsurile necesare pentru strângerea informaţiilor prevăzute la alin. (1) şi pentru transmiterea acestora comisiei de evaluare în cel mai scurt timp.
(3) În cazul candidaţilor care în perioada supusă evaluării şi-au desfăşurat activitatea în cadrul mai multor parchete, documentele necesare pentru verificarea respectării termenelor de soluţionare a lucrărilor sunt solicitate de la fiecare dintre aceste parchete.
Art. 42 – (1) Imediat după publicarea listei finale a candidaţilor care îndeplinesc condiţiile de participare la concurs, comisiile de evaluare solicită, cu privire la fiecare candidat, opinia motivată a parchetului ierarhic superior celui unde funcţionează acesta. În acest scop, procurorii sunt consultaţi cu respectarea confidenţialităţii opiniilor exprimate, rezultatul consemnându-se într-un referat, semnat de conducătorul parchetului şi datat, care se transmite comisiei de evaluare. 
(2) Opinia formulată în condițiile alin. (1) are rol consultativ pentru comisia de evaluare.
Art. 43 - (1) Comisiile de evaluare efectuează evaluarea activităţii în funcţie de următoarele criterii:
a) capacitate de analiză şi sinteză, coerenţă în exprimare;
b) argumentaţie sub aspectul clarităţii şi logicii, analiza argumentată a cererilor şi apărărilor formulate de părţi, respectarea jurisprudenţei obligatorii a Înaltei Curţi de Casaţie şi Justiţie;
c) respectarea termenelor rezonabile de soluţionare a lucrărilor, ţinând seama de volumul de activitate rezultat din datele prevăzute la art. 41 alin. (1).
(2) Criteriile prevăzute la alin. (1) lit. a) şi b) privesc evaluarea actelor procurorului.
(3) Punctajul maxim total ce poate fi atribuit ca urmare a evaluării activităţii este de 60 de puncte, pentru fiecare dintre criteriile prevăzute la alin. (1) putând fi acordate cel mult 20 de puncte.
(4) Comisia acordă un singur punctaj total pentru fiecare candidat, preşedintele comisiei asigurând medierea în caz de divergenţe între membrii comisiei.
Art. 44 - (1) Evaluarea conduitei candidaţilor din ultimii 3 ani de activitate efectiv desfăşurată se face pe baza criteriilor prevăzute la art. 45, pe baza raportului de evaluare întocmit de comisiile prevăzute la art. 89 alin. (1) din Legea nr. 303/2022 privind statutul judecătorilor şi procurorilor, a datelor existente la dosarul profesional şi a informaţiilor solicitate de la Inspecţia Judiciară referitoare la eventualele abateri disciplinare şi încălcări ale Codului deontologic al judecătorilor şi procurorilor din ultimii 3 ani de activitate. 
(2) În acest scop, imediat după publicarea listei finale a candidaţilor care îndeplinesc condiţiile de participare la concurs, comisia de evaluare solicită parchetelor în cadrul cărora aceştia şi-au desfăşurat activitatea în perioada supusă evaluării, compartimentului de specialitate din cadrul Consiliului Superior al Magistraturii şi Inspecţiei Judiciare informaţiile necesare pentru evaluarea conduitei candidaţilor.
Art. 45 – (1) Comisia de evaluare efectuează evaluarea conduitei candidaţilor în funcţie de următoarele criterii:
a) atitudinea corespunzătoare în relaţia cu justiţiabilii, avocaţii, experţii, interpreţii în timpul activităţii de urmărire penală, de supraveghere a cercetărilor penale sau a activităţii de participare la şedinţele de judecată, precum şi în îndeplinirea altor îndatoriri profesionale, folosirea unui ton adecvat, politicos, evitarea manifestărilor şi atitudinilor arogante sau dispreţuitoare;
b) comportamentul şi comunicarea cu ceilalţi procurori şi cu personalul din cadrul propriului parchet sau din cadrul parchetelor superioare ori inferioare ierarhic.
(2) Punctajul maxim total ce poate fi atribuit ca urmare a evaluării conduitei este de 40 de puncte, pentru fiecare dintre criteriile prevăzute la alin. (1) putând fi acordate cel mult 20 de puncte. 
(3) Comisia acordă un singur punctaj total pentru fiecare candidat, preşedintele comisiei asigurând medierea în caz de divergenţe între membrii comisiei.
Art. 46 - (1) Comisiile de evaluare întocmesc un raport motivat în care se arată punctajele obţinute pentru fiecare criteriu şi punctajul total obţinut de candidat, precum şi motivarea acordării acelui punctaj. Raportul de evaluare se transmite comisiei de organizare.
(2) Punctajul total obţinut de fiecare candidat se publică pe site-ul Consiliului Superior al Magistraturii şi al Institutului Naţional al Magistraturii. Dispozițiile art. 24 se aplică în mod corespunzător. Imediat după publicarea punctajului total, comisia de organizare comunică fiecărui candidat, prin e-mail, raportul de evaluare.
Art. 47 - (1) Împotriva punctajului obţinut la evaluare candidatul poate face contestaţie în termen de 48 de ore de la publicare, expunând argumentele pentru care critică punctajul acordat. 
(2) Contestaţia se transmite prin fax sau e-mail ori se depune la Institutul Naţional al Magistraturii, conform indicaţiilor din anunţul privind posibilitatea depunerii contestaţiilor, şi se înaintează spre soluţionare Secţiei pentru procurori, în termenul prevăzut de calendarul concursului.
(3) În vederea soluţionării contestaţiilor, la cererea comisiei de organizare, comisia de evaluare transmite de îndată Secţiei pentru procurori mapa candidatului, care conţine toate documentele care au stat la baza evaluării, precum şi raportul motivat al comisiei.
(4) Secţia pentru procurori analizează contestaţia, în raport cu criticile formulate şi cu documentele primite şi, dacă apreciază că se impune admiterea acesteia, procedează la o nouă evaluare a candidatului pe baza criteriilor şi punctajelor prevăzute la art. 43 şi 45. Pe o fişă de evaluare nominală, fiecare membru al Secţiei pentru procurori acordă punctajele corespunzătoare, potrivit art. 43 alin. (3) şi 45 alin. (2). În acest caz, în urma reevaluării candidatului, niciun punctaj acordat nu poate fi mai mic decât cel obţinut la evaluarea iniţială. Punctajul total obţinut ca urmare a admiterii contestaţiei este definitiv şi se calculează ca medie aritmetică a punctajelor acordate de fiecare dintre membrii prezenţi ai Secţiei pentru procurori.
(5) În cazul în care, în raport cu criticile formulate şi cu documentele prevăzute la alin. (3), Secţia pentru procurori apreciază că se impune respingerea contestaţiei, nu se mai face o nouă evaluare a candidatului pe baza criteriilor şi punctajelor prevăzute la art. 43 şi 45.
(6) Secţia pentru procurori se pronunţă prin hotărâre.
Art. 48 - (1) După soluţionarea contestaţiilor, comisia de organizare întocmeşte lista cu rezultatele finale ale concursului, stabilindu-se pentru fiecare candidat dacă este admis sau respins, în funcţie de punctajul obţinut.
(2) Punctajele totale finale obținute de candidați se publică pe paginile de internet ale Consiliului Superior al Magistraturii și Institutului Național al Magistraturii. Dispozițiile art. 27 alin. (3) se aplică în mod corespunzător.
(3) Pentru a fi declarat admis la concurs, candidatul trebuie să obţină un punctaj total de cel puţin 70 de puncte.
Art. 49 - (1) Dispoziţiile art. 29 alin. (1) – (3) se aplică în mod corespunzător.
(2) Promovarea efectivă se face în ordinea punctajelor obţinute, în limita numărului de posturi scoase la concurs, în raport cu opţiunea candidatului. 
(3) La punctaje egale au prioritate candidaţii care au vechime mai mare în funcţia de procuror, iar în cazul în care egalitatea se păstrează după aplicarea acestui criteriu va fi avută în vedere vechimea în gradul profesional deţinut. Dacă egalitatea se păstrează și după aplicarea acestor criterii, vor fi declarați admiși toți candidații care au punctaje egale cu punctajul ultimului candidat declarat admis, dispunându-se, după caz, măsurile necesare pentru majorarea schemelor de personal, în condițiile legii.
(4) În circumscripţiile parchetelor unde o minoritate naţională are o pondere de cel puţin 50% din numărul locuitorilor, la medii egale au prioritate candidaţii cunoscători ai limbii acelei minorităţi.
Art. 50 – (1) Procurorii care îndeplinesc condiţia prevăzută la art. 48 alin. (3), dar care nu au fost promovaţi ca urmare a lipsei posturilor vacante, pot fi promovaţi în posturile ce se vacantează la parchetele pentru care au optat la înscriere, în termen de 6 luni de la data validării concursului.
(2) Dispoziţiile art. 49 alin. (2) - (4) se aplică în mod corespunzător.

Cap. IV
Dispoziţii tranzitorii și finale

Art. 51 – (1) Prin excepție de la dispozițiile art. 3, până la data de 31 decembrie 2025 nu pot fi organizate concursuri de promovare pe loc.
(2) Prin excepție de la art. 6 alin. (3) şi art. 31 alin. (3), până la data de 1 ianuarie 2026, la calcularea condiției minime de vechime pentru a participa la concurs, prevăzute de prezentul regulament, se ia în considerare și perioada în care procurorul a avut calitatea de auditor de justiție.
Art. 52 - (1) Anunţurile sau documentele care se publică pe paginile de internet potrivit prezentului regulament sau se afişează în condiţiile prezentului regulament cuprind, în mod obligatoriu, data şi ora publicării ori afişării anunţului sau documentului respectiv.
(2) În cazul anunţurilor sau documentelor care se publică, potrivit prezentului regulament, pe paginile de internet ale mai multor instituţii, publicarea se face, pe cât posibil, simultan. Dacă acest lucru nu este posibil, termenele curg de la data sau, după caz, ora publicării ultimului anunţ sau document.
(3) Termenele prevăzute de prezentul regulament se calculează potrivit art. 181 și următoarele din Legea nr. 134/2010 privind Codul de procedură civilă, republicată, cu modificările şi completările ulterioare.
Art. 53 - Înscrierea candidaților, depunerea documentelor prevăzute de lege și de prezentul regulament, formularea contestațiilor, precum și orice alte aspecte stabilite de comisia de organizare a concursului de promovare pe loc sau a concursului de promovare efectivă se pot realiza și prin intermediul mijloacelor de comunicare electronică, inclusiv prin intermediul unei platforme informatice puse la dispoziție de Consiliul Superior al Magistraturii, în condițiile anunțate de comisia de organizare.
Art. 54 - (1) Toate documentele întocmite pentru concursul de promovare pe loc, precum şi documentele depuse la comisia de organizare şi la Consiliul Superior al Magistraturii în cadrul concursului de promovare efectivă se păstrează în arhiva Consiliului Superior al Magistraturii, prin grija Direcţiei resurse umane şi organizare. Cu excepţia rapoartelor de evaluare şi a documentelor înaintate Consiliului Superior al Magistraturii în condiţiile art. 47 alin. (3), celelalte documente elaborate sau depuse la comisiile de evaluare în cadrul concursului de promovare efectivă se păstrează la Parchetul de pe lângă Înalta Curte de Casaţie şi Justiţie şi se înaintează Consiliului Superior al Magistraturii în format electronic.
(2) Lucrările de la concursul de promovare pe loc în gradul profesional imediat superior şi rapoartele de evaluare elaborate în cadrul concursului de promovare efectivă se păstrează în original la dosarele profesionale ale candidaţilor.
Art. 55 - Dispoziţiile prezentului regulament se aplică în mod corespunzător procurorilor militari.

